**Likumprojekta “Grozījumi Enerģētikas likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Enerģētikas likumā” (turpmāk – likumprojekts) mērķis ir ieviest prasības, kuras nosaka trīs Eiropas Savienības enerģētikas sektora direktīvas. Likumprojektā jānosaka prasības, kas attiecas uz sadarbību pārrobežu jautājumos, ja jautājums skar dabasgāzes infrastruktūru, tostarp attiecībā uz dabasgāzes pārvades līniju no un uz trešo valsti. Ar likumprojektu paredzēts ieviest arī enerģētiskās nabadzības definīciju, kā arī identificēt enerģētiskās nabadzības skartās mājsaimniecības nolūkā mazināt šādu mājsaimniecību skaitu.  Likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekta nepieciešamību nosaka 2019.gada 17.aprīļa Eiropas Parlamenta un Padomes Direktīvas (ES) 2019/692, *ar ko groza Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu* (turpmāk – Direktīva 2019/692) prasības. Direktīvas 2019/692 mērķis ir nodrošināt, ka tiek novērsti šķēršļi Eiropas Savienības (turpmāk – ES) dabasgāzes iekšējā tirgus izveides pabeigšanai, kurus rada tas, ka dabasgāzes pārvades līnijām uz trešām valstīm un no tām netiek piemēroti ES tirgus noteikumi. **Direktīvas 2019/692** prasību ieviešana paredz, ka tiks nodrošināta godīga konkurence un tiesiskā regulējuma konsekvence visā ES, kas ir būtiska jautājumos par dabasgāzes pārvades līnijām, kas savieno ES dalībvalsti ar trešo valsti.  **Nepieciešamie grozījumi Enerģētikas likumā dabasgāzes jomā ir saistīti ar Direktīvas 2019/692 prasību pārņemšanu Latvijas tiesību aktos.**  Jāuzsver, ka Latvijai nav dabasgāzes pārvades līnijas uz un no trešo valsti, taču, lai stiprinātu vienotu, pārskatāmu regulējumu un tiesisku ES arī Latvijai ir pienākums pārņemt Direktīvas 2019/692 prasības.  Visām ES dalībvalstīm nepieciešams obligāti pārņemt Direktīvas 2019/692 prasības līdz 2020.gada 24.februārim, izņemot nošķirtiem sauszemes reģioniem, kam nav robežu ar trešām valstīm (Čehijai, Austrijai un Luksemburgai), kā arī salām (Maltai un Kiprai), līdz brīdim, kamēr tām nav infrastruktūras, kas tās savienotu ar trešām valstīm.  **Enerģētiskās nabadzības definīcija** ieviešama ar nolūku apzināt un secīgi mazināt tās skarto mājsaimniecību skaitu ES, nosakot šādas mājsaimniecības kā prioritāras, īstenojot valsts vai pašvaldības energoefektivitātes atbalsta programmas. Minētās prasības izriet no Eiropas Parlamenta un Padomes 2019.gada 5.jūnija Direktīvas (ES) 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES (turpmāk arī – Direktīva 2019/944), kuras prasības jāpārņem līdz 2020.gada 31.decembrim, un Eiropas Parlamenta un Padomes 2018.gada 11.decembra Direktīvas (ES) 2018/2002, ar ko groza Direktīvu 2012/27/ES par energoefektivitāti (turpmāk arī – Direktīva 2018/2002), kuras prasības jāpārņem līdz 2020.gada 25.jūnijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ES iekšējais dabasgāzes tirgus tiek veidots, lai visiem tiešajiem lietotājiem dotu izvēles iespējas, iegādājoties dabasgāzi, neatkarīgi no tā, vai tie ir iedzīvotāji vai uzņēmumi, radītu jaunas uzņēmējdarbības iespējas un godīgus konkurences apstākļus, panāktu konkurētspējīgas cenas, nodrošinātu iedarbīgus investīciju signālus un labāku pakalpojumu kvalitāti un veicinātu dabasgāzes piegādes drošību un ilgtspēju.  Līdz ar to 2009.gada 13.jūlijā tika pieņemta Eiropas Parlamenta un Padomes Direktīva 2009/73/EK *par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu* (turpmāk -Direktīva 2009/73/EK). Direktīva 2009/73/EK nosaka ES dalībvalstīm virkni kopīgu noteikumu dabasgāzes pārvadei, sadalei, piegādei un uzglabāšanai un nosaka normas, kas attiecas uz dabasgāzes nozares organizāciju un darbību, piekļuvi tirgum, kritērijiem un procedūrām, ko piemēro, piešķirot atļaujas dabasgāzes pārvadei, sadalei, piegādei un uzglabāšanai, kā arī sistēmu vadīšanai.  Savukārt 2019.gada 17.aprīlī tika pieņemta Direktīva 2019/692 – grozījumi Direktīvā 2009/73/EK, kuras **mērķis** ir nodrošināt, lai ES iekšējo dabasgāzes tirgu regulējošie noteikumi tiktu piemēroti dabasgāzes pārvades līnijām starp ES dalībvalsti un trešo valsti līdz dalībvalsts teritorijas un teritoriālās jūras robežai.  Pārņemot Direktīvas 2019/692 prasības izdosies novērst šķēršļus ES dabasgāzes iekšējā tirgus pilnīgai izveidei, kurus rada tas, ka dabasgāzes pārvades līnijām uz trešām valstīm un no tām netiek piemēroti ES tirgus noteikumi. Ar šo direktīvu tiks nodrošināta tiesiskā regulējuma konsekvence visā ES, vienlaikus izvairoties no konkurences kropļojumiem un iespējamu ietekmi uz dabasgāzes piegādes drošumu.  Pēc būtības Direktīva 2019/692 noteic tikai trīs izmaiņas. Pirmkārt, tā konkrēti nosaka regulējuma piemērošanu starpsavienojumiem starp dalībvalstīm un trešām valstīm. Otrkārt, nosaka prasības atkāpes piemērošanai attiecībā uz esošiem starpsavienojumiem ar trešām valstīm. Treškārt, Direktīva 2019/692 paredz pilnvarojuma procedūru divpusējiem starpvaldību nolīgumiem par cauruļvada ekspluatāciju.  Latvijas dabasgāzes pārvades gāzesvadi ir Baltijas valstu dabasgāzes sistēmas sastāvdaļa. Latvijai ir tiešs dabasgāzes starpsavienojums ar Igauniju (Kraksi) un Lietuvu (Kiemenai) un tai nav tieša starpsavienojuma ar trešo valsti. Dabasgāzi no Krievijas Latvija saņem caur otru starpsavienojumu ar Igauniju (Korneti). Ekonomikas ministrijas rīcībā nav informācijas, ka šādus starpsavienojumus būtu iecerēts būvēt, ko apliecina arī Eiropas gāzes pārvades sistēmas operatoru (ENTOG) gāzes tīkla attīstības 10 gadu plānā[[1]](#footnote-1) publicētā informācija, kurā nav ietverta potenciālo starpsavienojumu starp Baltijas valstīm un trešām valstīm izbūve. Arī valsts līmeņa plānošanas dokumentos, piemēram, “Nacionālais attīstības plāns 2021.-2027.gadam”[[2]](#footnote-2) gala redakcijas projektā un “Latvijas Nacionālais enerģētikas un klimata plāns 2021.-2030.gadam”[[3]](#footnote-3) ietvertā informācija apliecina, ka nav ieceres veidot starpsavienojumu ar trešo valsti.  Lai pārņemtu Direktīvas 2019/692 prasības nepieciešams papildināt Enerģētikas likumu ar atbilstošām normām.   1. Atbilstoši Direktīvai 2019/692 nepieciešams precizēt līdz šim Enerģētikas likumā lietoto terminu “starpvalstu savienojums” uz ES dokumentos un enerģētikas nozarē lietoto terminu “starpsavienojums” nosakot, ka tas ir gan dabasgāzes pārvades līnija, kas šķērso Latvijas Republikas robežu, lai savienotu Latvijas dabasgāzes pārvades sistēmu ar citas ES dalībvalsts dabasgāzes pārvades sistēmu, gan dabasgāzes pārvades līnija starp Latvijas Republiku un trešo valsti līdz Latvijas Republikas teritorijai vai teritoriālajai jūrai. Ar Enerģētikas likuma grozījumiem precizēta “starpsavienojums” (līdz šim Enerģētikas likumā “starpvalstu savienojums”) definīcija un noteikts, ka Latvijas Republikas jurisdikcija tiek piemērota arī tādām pārvades līnijām, kas tieši savieno Latvijas Republikas teritorijā esošu dabasgāzes pārvades sistēmu ar trešās valsts sākumposma cauruļvadu sistēmām un jūrā izvietotu pārvades līniju līdz Latvijas Republikai piederīgajiem teritoriālās jūras ūdeņiem ar priekšnosacījumu, ka šāda pārvades līnija ir pirmais tiešais savienojuma punkts ar ES dalībvalsti (likumprojekta 3.pants, kas groza Enerģētikas likuma 1.panta 46.punktu). Tostarp, lai nodrošinātu konsekventu terminu lietojumu visā Enerģētikas likumā ir jāaizstāj vārdi “starpvalstu savienojums” (attiecīgā locījumā) ar vārdu “starpsavienojums” (attiecīgā locījumā) (likumprojekta 1.pants). 2. Enerģētikas likumu jāpapildina ar normu, kas piemērojama gadījumā, ja rodas pārrobežu domstarpības saistībā ar dabasgāzes pārvades sākumposma cauruļvadu sistēmu (44.1pants 2.1 daļa). Ja tiek risinātas pārrobežu domstarpības par dabasgāzes pārvades līniju, kas šķērso vairāk nekā vienu ES dalībvalsti, attiecīgās dalībvalstis savstarpēji var apspriesties (elektroniski vai klātienē), lai nodrošinātu konsekventu ES tiesību normu piemērošanu (Latvijas Republikā nav dabasgāzes sākumposma cauruļvada sistēmas un saskaņā ar Ekonomikas ministrijas rīcībā esošo informāciju, šādu sistēmu izbūve nav plānota). Ja sākumposma pārvades cauruļvadu sistēma sākas trešā valstī un ir savienota ar Latvijas Republikas dabasgāzes pārvades sistēmu, tiek piemērota Latvijas Republikas jurisdikcija līdz valsts robežai, nepieciešamības gadījumā, apspriežoties ar citām dalībvalstīm, un ar trešo valsti, kurā sākas attiecīgā sākumposma pārvades cauruļvadu sistēma, lai attiecībā uz noteikto sistēmu nodrošinātu, ka Direktīvas 2009/73 noteikumi tiek konsekventi piemēroti ES dalībvalstu teritorijā. Regulējums attiecībā uz piekļuvi sākumposma cauruļvadu tīkliem ir noteikts Enerģētikas likuma 44.1pantā, kurš atbilstoši Enerģētikas likuma pārejas noteikumu 33.punktam stājas spēkā tad, kad Latvijā tiek uzsākta dabasgāzes ieguve, un šā panta spēkā stāšanos nosaka ar īpašu likumu. Lai formāli pārņemtu Direktīvas 2019/692 1.panta 4) punktu (Direktīvas 2009/73/EK 34.panta 4.punkts) likumprojekts papildināts ar 44.1 panta 2.1 daļu (likumprojekta 5.pants ar ko iecerēts papildināt Enerģētikas likuma 44.1 pantu ar 2.1 daļu). 3. Ievērojot Direktīvas 2019/692 6. punktu (*veikti grozījumi Direktīvas 2009/73/EK 41.panta 1.punkta c)apakšpunktā*) un 9. punktu (*Direktīvā 2009/73/EK iekļauts jauns 49.a pants*), nepieciešams papildināt Enerģētikas likuma 84.panta pirmo daļu, kas nosaka Sabiedrisko pakalpojumu regulēšanas komisijas (turpmāk – Regulators) vispārējās funkcijas, ar ceturto un piekto punktu, nosakot Regulatoram papildu pienākumus. Ir būtiski, lai tiktu nodrošināta atklātība un piemēroto lēmumu caurskatāmība, tādēļ ir nepieciešams noteikt, ka gadījumā, ja tiek skatīti pārrobežu jautājumi par dabasgāzes (vai elektroenerģijas) infrastruktūru ar trešo valsti, Regulators sadarbojas gan ar Energoregulatoru sadarbības aģentūru (angļu val. - *The European Union Agency for the Cooperation of Energy Regulators (ACER)*), gan attiecīgo valstu regulatīvo iestādi vai iestādēm, ja tādas ir vairākas, tostarp, šāda sadarbība var notikt arī ar trešās valsts regulatīvo iestādi. Vienlaikus, Regulatoram noteikts pienākums sniegt savu viedokli, ja attiecīgais dabasgāzes starpsavienojums skar Latvijas Republikas intereses un kāda no ES dalībvalstīm lūdz piedalīties konsultācijā par atkāpes (saistībā ar dabasgāzes pārvades sistēmu un pārvades sistēmu operatoru nodalīšanu, pārvades sistēmu operatoru norīkošanu un sertifikāciju, sertifikāciju attiecībā uz trešām valstīm, trešo personu piekļuvi pārvades sistēmai, kā arī regulējošo iestāžu apstiprinātām tarifu metodikām, pieslēguma noteikumiem) piemērošanu dabasgāzes pārvades līnijām starp Eiropas Savienības dalībvalsti un trešo valsti (likumprojekta 6.pants – Enerģētikas likuma 84.panta pirmās daļas 4. un 5.punkts). 4. Ievērojot Direktīvas 2019/692 prasības likumprojekts ir papildināts ar normu (106.1pantu), kas noteic, ka valstij ir nepieciešams slēgt starpvaldību nolīgumu ar trešo valsti, ja valstu starpā ir iecere veidot dabasgāzes starpsavienojumu (tiek plānots noslēgt starpvaldību līgumu par dabasgāzes pārvades līnijas darbību). Par šo ieceri Ekonomikas ministrija paziņo Eiropas Komisijai, tostarp, nosūtot nolīguma tekstu, par ko sarunās panākta vienošanās. Šāda starpvaldību līgumu noslēgšana tiek īstenota saskaņā ar likumu “Par Latvijas Republikas starptautiskajiem līgumiem” un ievērojot Eiropas Parlamenta un Padomes 2017.gada 5.aprīļa Lēmumā (ES) 2017/684, *ar ko izveido informācijas apmaiņas mehānismu attiecībā uz starpvaldību nolīgumiem un nesaistošiem aktiem starp dalībvalstīm un trešām valstīm enerģētikas jomā un ar ko atceļ Lēmumu Nr. 994/2012/ES* noteikto (likumprojekta 7.pants – Enerģētikas likuma 106.1pants) 5. Saskaņā ar Direktīvas 2009/73/EK jauno 49.a pantu attiecībā uz dabasgāzes pārvades līnijām starp dalībvalsti un trešo valsti, kas pabeigtas pirms 2019.gada 23.maija, valsts, kurā atrodas šādas pārvades līnijas pirmais savienojuma punkts ar ES dalībvalsts tīklu, var nolemt uz laiku līdz 20 gadiem atkāpties - piešķirt pagaidu atkāpi (Latvijai šādu starpsavienojumu ar trešo valsti nav). Direktīvas 2009/73/EK 49.a pants ietver nosacījumus atkāpei (angļu valodā – *derogation*) attiecībā uz dabasgāzes pārvades līnijām uz trešām valstīm un no tām. Atkāpe piemērojama no Direktīvā 2009/73/EK noteiktām prasībām (saistībā ar pārvades sistēmu un pārvades sistēmu operatoru nodalīšanu; pārvades sistēmu operatoru norīkošanu un sertifikāciju; sertifikāciju attiecībā uz trešām valstīm; trešo personu piekļuvi; Regulatora metodikās un tarifos noteiktiem nosacījumiem) attiecībā uz šādas gāzes pārvades līnijas posmiem, kas atrodas valsts teritorijā un teritoriālajā jūrā, objektīvu iemeslu dēļ, piemēram, tādēļ, lai varētu atgūt veiktās investīcijas, vai ar piegādes drošumu saistītu iemeslu dēļ, ar noteikumu, ka attiecīgā atkāpe negatīvi neietekmē konkurenci vai dabasgāzes iekšējā tirgus efektīvu darbību, vai piegādes drošumu ES. Savukārt Direktīvas 2009/73/EK 36. pantā paredzētā atkāpe (angļu valodā – *exemption*) jaunai infrastruktūrai ir ar citādu nozīmi nekā Direktīvas 2009/73/EK 49.a pantā. Proti, ja Direktīvas 2009/73/EK 36. pantā paredzētā atkāpe ir strukturēta ar mērķi veicināt investīcijas projekta agrīnā stadijā (Enerģētikas likuma 110. panta trešā daļa), tad Direktīvas 2009/73/EK 49.a pantā noteiktais ir attiecināms uz investīciju aizsardzību vēlākā projekta īstenošanas stadijā. Līdz ar to nepieciešams veikt grozījumus Enerģētikas likumā nosakot, ka Regulatora piešķirtās pagaidu atkāpes attiecībā uz pārvades līnijām uz trešām valstīm un no tām jauniem infrastruktūras objektiem, cita starpā, ne tikai nedrīkst kaitēt attiecīgo dabasgāzes tirgu konkurencei vai efektīvai iekšējā dabasgāzes tirgus funkcionēšanai, bet arī attiecīgo regulēto sistēmu efektīvai funkcionēšanai, kurai infrastruktūra ir pieslēgta, kā arī visas ES dalībvalstu piegādes drošumam (likumprojekta 8.pants – Enerģētikas likuma 110.panta trešās daļas 5.punkts). 6. Likumprojekts nosaka Regulatora pienākumus veikt atbilstošu apspriešanos un sadarbību ar attiecīgo ES valstu regulatīvajām iestādēm, trešo valstu regulatīvo iestādi vai iestādēm, kā arī Energoregulatoru sadarbības aģentūru (likumprojekta 8.pants – Enerģētikas likuma 110.panta 3.1 daļa). Divpusējā regulatoru sadarbība ir uzskatāma par vienu no visefektīvākajām sadarbības formām, lai padziļināti risinātu specifiskus un aktuālus regulēšanas jautājumus. Likumprojekts noteic, ka Regulators pirms pagaidu atkāpes piešķiršanas ierosina un organizē komunikācijas procesa gaitu ar trešās valsts attiecīgo iestādi atkarībā no situācijas un jautājuma steidzamības, taču ja trešās valsts iestādes, ar kurām paredzēts apspriesties, trīs mēnešu laikā no nosūtīšanas brīža neatbild uz apspriešanās pieprasījumu, Regulatoram ir tiesības pieņemt nepieciešamo lēmumu (likumprojekta 8.pants – Enerģētikas likuma 110.panta 3.1 daļa). 7. Šobrīd Latvijā atbalsts enerģētiskās nabadzības skartajām mājsaimniecībām ir galvenokārt pieejams pašvaldību nodrošinātās sociālās palīdzības ietvaros. Pašvaldībām nepieciešamības gadījumā jānodrošina garantētais minimālais ienākumu līmenis visām personām mājsaimniecībā, turklāt tās nodrošina dzīvokļa pabalstu (atšķirīgs apmērs un nosacījumi katrā pašvaldībā) mājsaimniecībām, tādējādi sniedzot atbalstu izmaksu par apkuri segšanai. Savukārt Nacionālajā enerģētikas un klimata plānā (NEKP), saskaņā ar Eiropas Parlamenta un Padomes 2018.gada 11.decembra Regulas Nr.2018/1999 prasībām izstrādāti enerģētiskās nabadzības samazināšanas mērķi. Vienlaikus, enerģētiskā nabadzība kā termins un attiecināmie pasākumi tās mazināšanai nacionālajos tiesību aktos konkrēti definēti nav. Elektroenerģijas tirgus likumā līdz ar elektroenerģijas tirgus atvēršanu tika ieviests aizsargātā lietotāja tirdzniecības pakalpojuma regulējums, kas paredz sniegt aizsargātajiem lietotājiem no valsts budžeta šim mērķim paredzētajiem līdzekļiem atbalstu norēķiniem par elektroenerģiju, lai noteiktu loku elektroenerģijas lietotāju aizsargātu no elektroenerģijas cenas pieauguma, kas tieši var atstāt ietekmi uz šo personu maksātspēju un ietekmēt viņu vispārējo sociālo stāvokli. Direktīvas 2019/944 preambula noteic - *dalībvalstīm būtu jāveic neaizsargāto un enerģētiskās nabadzības skarto lietotāju aizsardzībai vajadzīgie pasākumi elektroenerģijas iekšējā tirgus kontekstā. Šādi pasākumi var būt atšķirīgi, ņemot vērā konkrētos apstākļus attiecīgajās dalībvalstīs, un var ietvert sociālās vai enerģētikas politikas pasākumus attiecībā uz elektroenerģijas rēķinu apmaksu, investīcijām dzīvojamo ēku energoefektivitātē vai patērētāju aizsardzību.* Direktīva 2019/944 izšķir divus jēdzienus - neaizsargātie lietotāji un enerģētiskās nabadzības skartie lietotāji, ar otro saprotot dažādu enerģijas veidu lietotāju loku. Tā kā Elektroenerģijas tirgus regulējumā jau kopš 2015.gada ieviests aizsargātā lietotāja (Direktīvā 2019/944 – neaizsargātais lietotājs) jēdziens un atbilstīgi pasākumi, kā arī ņemot vērā likumprojektā noteikto enerģiskās nabadzības mērķgrupu – trūcīgas vai maznodrošinātas ģimenes (personas), aizsargātā lietotāja tirdzniecības pakalpojums jau šobrīd uzskatāms enerģētisko nabadzību mazinošu pasākumu.   Gan Direktīvā 2018/2002, gan Direktīvā 2019/944 uzsvērta nepieciešamība ES dalībvalstīm īpaši pievērsties jautājumam par enerģētiskās nabadzības identificēšanu un kritērijiem tās noteikšanā, kā arī plānot un ieviest atbalsta pasākumus tās mazināšanai. Spēkā esošie atbalsta pasākumi tikai daļēji (elektroenerģijas tirgū) un pastarpināti (pašvaldību pabalsti) attiecināmi uz enerģētiskās nabadzības vai tās risku mazināšanu. Vienlaikus jāievēro, ka saskaņā ar Līguma par Eiropas Savienības darbību 9. pantu ES energoefektivitātes politikai jābūt iekļaujošai un tādējādi jānodrošina energoefektivitātes pasākumu pieejamība enerģētiskās nabadzības skartiem patērētājiem. Ņemot vērā iepriekš minēto, kā arī atbilstoši Enerģētikas likuma mērķim, tai skaitā, nodrošināt enerģijas lietotāju efektīvu, drošu un kvalitatīvu apgādi ar enerģiju pieprasītajā daudzumā un par pamatotām cenām, ievērojot Eiropas Komisijas izstrādātās rekomendācijas enerģētiskās nabadzības definīcijas pamatprincipiem, likumprojekts tiek papildināts ar šādam normām attiecībā uz enerģētisko nabadzību:  Likumprojektā iekļautā enerģētiskās nabadzības definīcija (likumprojekta 2.pants un 9.pants – Enerģētikas likuma 1.panta 10.1 punkts, kā arī 120. un 121.pants) noteic, ka ar enerģētisko nabadzību saprotami tādi mājsaimniecību iedzīvotāju apstākļi, kad tiem ne tikai ir grūtības mājoklī uzturēt atbilstošu temperatūru, bet arī gadījumus, kad lietotājam ir grūtības norēķināties par energoapgādes komersantu sniegtajiem pakalpojumiem vai faktiski tos izmantot, ja iestājies kāds no minētajiem apstākļiem: zemi ienākumi, augstas energopakalpojumu izmaksas, zema mājokļa energoefektivitāte. Būtiski uzsvērt, ka enerģētiskās nabadzības pazīme ir, ja mājoklī iestājies vismaz viens no minētajiem apstākļiem, nevis obligāts to kopums.  Enerģētiskās nabadzības skarto mājsaimniecību identificēšanas gadījumā kā galvenā pazīme kalpo ģimenes (personas) ienākumu līmeņa novērtēšana un atbilstība trūcīgas vai maznodrošinātas ģimenes (personas) statusam, vienlaikus šai ģimenei (personai) saņemot dzīvokļa pabalstu vai sociālā mājokļa iedzīvotāja statusu. Pēc Labklājības ministrijas sniegtajiem datiem 2020.gada janvārī Latvijas pašvaldībās bija reģistrētas 26 374 trūcīgas personas jeb 1,38% no visiem iedzīvotājiem Latvijā, bet 2019.gada janvārī – 31 613 trūcīgas personas jeb 1,65% no visiem iedzīvotājiem Latvijā. Kopumā 2019.gadā vidēji mēnesī personu skaits, kurām bija piešķirts trūcīgas personas statuss, bija 28 570, bet kopumā atbilstība trūcīgas ģimenes (personas) statusam 2019.gadā bija noteikta 45,4 tūkstošiem unikālajām personām (provizoriskie dati). Saskaņā ar Labklājības ministrijas rīcībā esošajiem datiem 2020.gada janvārī Latvijas pašvaldībās bija reģistrētas 39 198 maznodrošinātās personas jeb 2,05% no visiem iedzīvotājiem Latvijā, bet 2019.gada janvārī – 43 155  maznodrošinātās personas jeb 2,25% no visiem iedzīvotājiem Latvijā. Kopumā 2019.gadā vidēji mēnesī personu skaits, kurām bija piešķirts maznodrošinātās personas statuss, bija 41 131, bet kopumā atbilstība maznodrošinātās ģimenes (personas) statusam 2019.gadā bija noteikta 50,3 tūkstošiem unikālajām personām (provizoriskie dati). Tomēr, lai nodalītu trūcīgas un maznodrošinātas ģimenes (personas), kas var norēķināties par mājokli un energoapgādes komersantu sniegtajiem pakalpojumiem, taču tām ir vajadzīga palīdzība, piemēram, veselības aprūpes izdevumu vai izglītības izdevumu segšanai, par enerģētiskās nabadzības skartu mājsaimniecību tiek noteikta tāda, kurā dzīvojošajiem gan ir noteikta atbilstība trūcīgas vai maznodrošinātas ģimenes (personas) statusam, gan piešķirts dzīvokļa pabalsts. Novērtēt enerģētiskās nabadzības skarto mājsaimniecību skaitu un izstrādāt kritērijus šādu mājsaimniecību apzināšanai paredz Direktīvas 2019/944 29.panta prasības, kuras cita starpā nav tieši pakārtotas tikai iekšējā elektroenerģijas tirgus apstākļiem.  Kontekstā ar atbalsta pasākumiem enerģētiskās nabadzības vai tās risku mazināšanā būtiski ir paredzēt veidu, kā monitorēt atbalsta pasākumu ietekmi. Nosakot mājsaimniecības, kurās dzīvo trūcīgās, maznodrošinātās personas, kas vienlaikus saņem pašvaldības piešķirtu dzīvokļa pabalstu, un sociālajos mājokļos dzīvojošas personas par enerģētiskās nabadzības skartām, iespējams statistiski tās apzināt, izmantojot administratīvos reģistrus un nepalielinot izmaksas un administratīvo slogu mērķgrupas identificēšanai, reģistrēšanai un uzskaitei, tāpat iespējams apzināt izmaksas, kas šādu personu mājokļos jāattiecina no mājsaimniecības budžeta siltuma un citu energoapgādes komersantu sniegto pakalpojumu izmaksu segšanai. Tādējādi, ieviešot pasākumus enerģētiskās nabadzības mazināšanai, konkrētajās mājsaimniecībās būtu iespējams apzināt to ietekmi un veikt analīzi par šo pasākumu efektivitāti. Likumprojektā iekļauta prasība, ka valstij vai pašvaldībai, īstenojot energoefektivitātes politikas pasākumus, tie prioritārā kārtā jāīsteno enerģētiskās nabadzības skartajās mājsaimniecībās. Minētā prasība nodrošinās, ka uzlabosies to ēku, kurās atrodas enerģētiskās nabadzības skartās mājsaimniecības, siltumnoturība, iekārtu un telpu energoefektivitāte un līdz ar to samazināsies rēķini par apkuri un energoapgādes komersantu pakalpojumiem (likumprojekta 9.pants – 120.,121.pants).   1. Papildu grozījumi Enerģētikas likuma 19.panta trešajā daļā paredz samazināt zemes īpašnieku brīdināšanas laiku par energoapgādes komersanta objekta plānoto pārbūvi vai jaunbūvi no 30 dienām uz divām nedēļām, vienlaikus īstenojot Enerģētikas likuma attiecīgās normas salāgošanu ar Aizsargjoslu likumā ietverto (Aizsargjoslu likuma 35.panta otrā daļa). Zemes īpašnieku brīdināšana laiks - 30 dienas - tiek iekļauts kopējā jauna elektroenerģijas pieslēguma izbūvei nepieciešamajā laika posmā, kas pēc Pasaules Bankas veiktā uzņēmējdarbības uzsākšanas reitinga *Doing* *Business* Latvijā jau vairākus gadus sastāda 107 dienas. Pasaules Bankas *Doing Business* reitings kvantitatīvi mēra un salīdzina 190 pasaules valstu regulējošos nosacījumus un procedūras, kas attiecas uz vidējo un mazo uzņēmumu dzīves cikla posmiem, izmatojot standartizētus scenārijus. Reitingā tiek vērtētas formālās procedūras, kas veicina vai ierobežo uzņēmējdarbības aktivitāti lielākajā pilsētā, tai skaitā elektroenerģijas pieslēguma izbūvei nepieciešamo dienu skaits, ko aprēķina un iesniedz respondenti, ņemot vērā aktuālo regulatīvo ietvaru. 2019.gadā *Doing Business* reitingā sadaļā “Elektrības pieslēgums” Latvija ierindojās 61.vietā, kamēr, piemēram, Igaunija – 53.vietā, Lietuva – 15.vietā, un Somija – 24.vietā. Ar Enerģētikas likuma grozījumiem tiek veicināta uzņēmējdarbības uzsākšanas vide. Saskaņā ar spēkā esošā Uzņēmējdarbības vides pilnveidošanas pasākumu plāna uzdevumu, Ekonomikas ministrijai jāveic grozījumi Enerģētikas likumā 19. panta trešajā daļā, lai minēto zemes īpašnieku brīdināšanas laiku samazinātu uz pusi. Arī energoapgādes komersanti- sistēmu operatori - atzinuši, ka 30 dienu brīdināšanas laiks ir pārāk ilgs un nereti par savu objektu būvniecības procesu atgādina zemes īpašniekiem atkārtoti. Ekonomikas ministrija ir veikusi brīdināšanas laika samazinājuma ietekmes uz privātpersonām izvērtējumu un secinājusi, ka tas ir samērīgs, ņemot vērā arī to, ka Aizsargjoslu likuma 35.panta otrā daļa jau šobrīd noteic - ja objektam ir noteikta aizsargjosla, tā īpašniekam vai valdītājam ir atļauts aizsargjoslā veikt attiecīgā objekta ekspluatācijai, remontam, atjaunošanai, pārbūvei nepieciešamos darbus. Par to rakstveidā brīdināms zemes īpašnieks vai tiesiskais valdītājs vismaz divas nedēļas pirms darbu uzsākšanas, izņemot avāriju novēršanas vai to seku likvidēšanas darbus, kurus var veikt jebkurā laikā bez brīdinājuma. Brīdināšanas dienu samazināšana neietekmē energoapgādes komersantam normatīvajos aktos noteiktās prasības attiecībā uz objekta izbūves saskaņošanas procedūru ar zemes īpašnieku, ja tāda attiecināma (likumprojekta 4.pants - 19.panta trešā daļa). |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija;  Labklājības ministrija (attiecībā uz enerģētiskās nabadzības jautājumu). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabasgāzes pārvades sistēmas operators, Sabiedrisko pakalpojumu regulēšanas komisija, nekustamā īpašuma īpašnieki, trūcīgas un maznodrošinātas ģimenes (personas) |
| 2. | Tiesiskā regulējuma ietekme uz tautsaimniecību un administratīvo slogu | Nav paredzama negatīva ietekme tautsaimniecību. Prognozējama pozitīva ietekme, jo ieviešot vienotas normas visā ES tiks doti iedarbīgi investīciju signāli, potenciālajiem investoriem, tostarp, nodrošinot konsekvenci regulējumā.  Nav paredzama ietekme uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | * Eiropas Parlamenta un Padomes 2019.gada 17.aprīļa Direktīva (ES) 2019/692, *ar ko groza Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu*. Lai izpildītu šīs direktīvas prasības, likumprojektam jāstājas spēkā līdz 2020.gada 24.februārim un par to nekavējoties jāinformē Eiropas Komisija. * Eiropas Parlamenta un Padomes 2019.gada 5.jūnija Direktīvas (ES) 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES. * Eiropas Parlamenta un Padomes 2018.gada 11.decembra Direktīvas (ES) 2018/2002, ar ko groza Direktīvu 2012/27/ES par energoefektivitāti. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | 2019.gada 17.aprīļa Eiropas Parlamenta un Padomes Direktīva (ES) 2019/692, *ar ko groza Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu*.  Eiropas Parlamenta un Padomes 2019.gada 5.jūnija Direktīva (ES) 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES (turpmāk – Direktīva 2019/944).  Eiropas Parlamenta un Padomes 2018.gada 11.decembra Direktīva (ES) 2018/2002, ar ko groza Direktīvu 2012/27/ES par energoefektivitāti (turpmāk – Direktīva 2018/2002). | | |
| A (attiecīgā ES tiesību akta pants, daļa, punkts, apakšpunkts, kas jāpārņem vai jāievieš nacionālajā tiesību sistēmā) | B (likumprojekta pants, daļa, punkts, apakšpunkts, ar ko tiek pārņemts vai ieviests ES tiesību akta pants, daļa, punkts, apakšpunkts saskaņā ar A kolonnu) | C (norāde, vai attiecīgo ES tiesību aktu normas projektā tiek pārņemtas vai ieviestas pilnībā vai daļēji) | D (norāde, vai attiecīgais projekta pants, daļa, punkts, apakšpunkts paredz stingrākas prasības, nekā paredzēts attiecīgajā ES tiesību akta pantā, daļā, punktā, apakšpunktā) |
| Direktīvas 2019/692 1.panta 1) punkts ar ko groza Direktīvas 2009/73/EK 2.panta 17.punktu | 1.panta 46.punkts | Ieviests pilnībā | Neparedz stingrākas prasības |
| Direktīvas 2019/692 1.panta 4) punkts ar ko aizstāj Direktīvas 2009/73/EK 34.panta 4.punktu | 44.1panta 2.1 daļa | Ieviests pilnībā | Neparedz stingrākas prasības |
| Direktīvas 2019/692 1.panta 5) punkts ar ko groza Direktīvas 2009/73/EK 36.panta a)panta 1.punkta e)apakšpunktu | 110.panta trešās daļas 5.punkts | Ieviests pilnībā | Neparedz stingrākas prasības |
| Direktīvas 2019/692 1.panta 5) punkts ar ko aizstāj Direktīvas 2009/73/EK 36.panta b)panta 3.punktu | 110.panta trešā prim daļa | Ieviests pilnībā | Neparedz stingrākas prasības |
| Direktīvas 2019/692 pirmā panta 6) punkts ar ko aizstāj Direktīvas 2009/73/EK 41.panta 1.punkta c)apakšpunktu | 84.panta pirmās daļas 4.punkts | Ieviests pilnībā | Neparedz stingrākas prasības |
| Direktīvas 2019/692 1.panta 7) punkts ar ko Direktīvas 2009/73/EK 42.pantam pievieno 6.punktu | 84.panta pirmās daļas 4.punkts | Ieviests pilnībā | Neparedz stingrākas prasības |
| Direktīvas 2019/692 1.panta 9) punkts ar ko Direktīvā 2009/73/EK iekļauj 49.a pantu “Atkāpes attiecībā uz pārvades līnijām uz trešām valstīm un no tām” | 84.panta pirmās daļas 5.punkts | Ieviests pilnībā | Neparedz stingrākas prasības |
| Direktīvas 2019/692 1.panta 9) punkts ar ko Direktīvā 2009/73/EK iekļauj 49.b pantu “Pilnvarojuma procedūra” 11.punkts | 106.1pants | Ieviests pilnībā | Neparedz stingrākas prasības |
| Direktīvas 2018/2002 1. panta 3) punkts, ar ko aizstāj Direktīvas 2012/27 7. panta 11. punktu | 1. panta 10.1 punkts un 121. pants | Ieviests pilnībā | Neparedz stingrākas prasības |
| Direktīvas 2019/944 28. panta otrā daļa | 1. panta 10.1 punkts un 121. pants | Ieviests pilnībā | Neparedz stingrākas prasības |
| Direktīvas 2019/944 29. pants | 1. panta 10.1 punkts un  120. pants | Ieviests pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Ievērojot Direktīvas 2019/692 prasības likumprojekts ir papildināts ar normu, kas noteic, ka gadījumā, ja Latvijas Republika plāno slēgt starpvaldību nolīgumu ar trešo valsti par pārvades līnijas darbību, par šo ieceri Ekonomikas ministrija paziņo Eiropas Komisijai, tostarp, nosūtot nolīguma tekstu, par ko sarunās panākta vienošanās (106.1 pants).  Direktīvas 2018/2002 kontekstā par to pasākumu iznākumu, kuru mērķis ir mazināt enerģētisko nabadzību, dalībvalstis iekļauj informāciju integrētajos valsts enerģijas un klimata progresa ziņojumos saskaņā ar Regulu (ES) 2018/1999.  Dalībvalstij jāinformē Eiropas Komisiju par pasākumu veikšanu attiecībā uz patērētāju aizsardzību Direktīvas 2019/944 pārņemšanas kontekstā. | | |
| Cita informācija | Nav | | |

|  |  |  |
| --- | --- | --- |
| **2.tabula**  **Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Nav attiecināms | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.    Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību.    Vai arī norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.    Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.    Norāda institūciju, kas ir atbildīga par šo saistību izpildi pilnībā |
| Nav attiecināms | Nav attiecināms | Nav attiecināms |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Dokumentā minētās saistības nav pretrunā. | |
| Cita informācija | Nav attiecināms | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, lai informētu sabiedrību par projektu un dotu iespēju izteikt viedokli, projekts ievietots Ekonomikas ministrijas mājaslapā, ar iespēju katram sniegt viedokli. |
| 2. | Sabiedrības līdzdalība projekta izstrādē | Informācija par likumprojektu tika ievietota Ekonomikas ministrijas mājaslapas sadaļā “Sabiedrības līdzdalība” ar iespēju sniegt atzinumus līdz 2020.gada 21.februārim (vienlaikus publicējot ar Ministru kabineta tīmekļvientē publiskajai konsultācijai). |
| 3. | Sabiedrības līdzdalības rezultāti | Paziņojumā par sabiedrības līdzdalību, kurš tika publicēts Ekonomikas ministrijas mājaslapā, bija ietverts aicinājums sniegt viedokli līdz 2020.gada 21.februārim, saglabājot sabiedrībai iespējas iepazīties ar likumprojektu un sniegt viedokli visā tā izstrādes laikā.  No sabiedrības puses noteiktajā termiņā tika saņemts AS “Sadales tīkls” atzinums, kur elektroenerģijas sadales sistēmas operators saskaņo Ekonomikas ministrijas priekšlikumu Enerģētikas likuma 19.panta trešās daļas grozījumiem, kā arī sniegti priekšlikumi. Tā kā šo Enerģētikas likuma grozījumu mērķis ir pārņemt Eiropas Savienības normas, AS “Sadales tīkla” priekšlikumi par citām likuma normām tiks ņemti vērā, strādājot pie vispārējiem Enerģētikas likuma grozījumiem 2020.gadā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija un Sabiedrisko pakalpojumu regulēšanas komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz jaunu institūciju izveidi, institūciju likvidāciju vai reorganizāciju. Normatīvā akta izpilde tiks nodrošināta esošo valsts institūciju funkciju ietvaros. |
| 3. | Cita informācija | Nav |

Ekonomikas ministrs J. Vitenbergs

Ance Ansone, 67013001

[Ance.Ansone@em.gov.lv](mailto:Ance.Ansone@em.gov.lv)

Daira Armane, 67013069

Daira.Armane@em.gov.lv

v\_sk = 4328

1. ENTOG “TEN YEAR NETWORK DEVELOPMENT PLAN” <https://www.entsog.eu/tyndp#entsog-ten-year-network-development-plan-2020> [↑](#footnote-ref-1)
2. Nacionālais attīstības plāns 2021.-2027.gadam <https://www.pkc.gov.lv/sites/default/files/inline-files/20191223_NAP_2021_2027_gala_redakcija_projekts_pdf.pdf> [↑](#footnote-ref-2)
3. Latvijas Nacionālais enerģētikas un klimata plāns 2021.-2030.gadam <http://tap.mk.gov.lv/lv/mk/tap/?pid=40480261&mode=mk&date=2020-01-28> [↑](#footnote-ref-3)